
Pendahuluan 


Menurut Ibnu Khaldun seorang ahli sejarah perlulah mempunyai ilmu yang komprehensif perihal 
zamannya. Ini termasuklah kefahaman dan asas-asas dalam politik, cara hidup, amalan, adat, dan 
perbezaan yang terdapat pada bangsa-bangsa. Kemudian, seharusnya dia dapat membandingkan 
persamaan antara masa lalu dan masa kini. (Ibn Khaldun, 1969) Tanpa adanya kefahaman- 
kefahaman perihal latar belakang zaman dan perbezaan suasana politik, seseorang penulis mudah 
melakukan kesilapan dengan mengadakan perbandingan yang silap. Dia mungkin mentafsir cara 
hidup sesuatu kawasan melalui lensa penilaian yang salah. 


Hal ini menjadi lebih kritikal dengan adanya unsur kolonial dalam pensejarahan. Sejarah yang ditulis 
oleh pihak penjajah, kolonial, dan imperialis perihal bangsa yang dijajahnya perlu digunakan dengan 
berhati-hati dan kritikal agar kefahaman perihal sejarah tidak menjadi berat sebelah dan hanya 
mengambil sudut pandang satu pihak sahaja. 


Inilah yang telah diperingatkan oleh Edward Said dalam karya monumental beliau, Orientalismw yang 
menilai penulisan-penulisan orang Eropah perihal bangsa Timur. Antara metodologi yang 
digunakan Said adalah apa yang beliau ungkapkan sebagai sirategic location. Iaitu penilaian perihal 
kedudukan penulis dengan subjek yang ditulisnya. (Said, 1991) Dalam sejarah Tanah Melayu yang 
sangat pekat dengan pengaruh kolonial ini, kedudukan seorang penulis itu sangatlah kritikal untuk 
dipertimbangkan dalam penggunaan sumber. Kerana tanpa penilaian kepada kedudukan penulis, 
kita mungkin akan mengambil pandangan-pandangan yang, tidak adil dan tidak menggambarkan 
keadaan sebenar. Hal ini kerana, penulis-penulis kolonial tidak boleh dianggap objektif kerana 
mereka mempunyai kepentingan-kepentingan tertentu terhadap bangsa yang dijajahnya. Oleh itu 
ulasan buku ini akan mendalami hujah-hujah Cheah Boon Kheng perihal feudalisme Melayu 
dengan mengambil kira latar belakang zaman, keadaan dan juga kedudukan penulis-penulisnya 
yang digunakan sebagai sumber sesuai dengan saranan yang dibawakan oleh Ibnu Khaldun dan 
Edward Said. 


Kelemahan Pada Definisi 


Tulisan Cheah Boon Kheng bertajuk Feudalisme Melayu: Ciri-Ciri Dan Pensejarahannya dimulakan 
dengan petikan ucapan Perdana Menteri Malaysia, Mahathir Mohamed pada tahun 1990 perihal 
adanya sistem feudal di Negeri-Negeri Melayu sebelum kedatangan penjajah. (Cheah Boon Kheng, 
1995) Mahathir antara lain dipetik mendakwa bahawa hanya keluarga diraja dan pembesar terlibat 
dalam politik, manakala rakyat tidak berperanan, keadaan politik dikatakan jarang stabil, dan 
suasana negeri sering berada dalam keadaan lemah dengan rusuhan kerap berlaku. 


Pengantar Sejarah / November 2022 


Walaubagaimanapun, dakwaan Mahathir ini tidak diulas dengan terperinci dan tidak dihuraikan 
dengan contoh-contoh spesifik oleh Cheah. 


Feudalisme boleh didefinisikan dengan pelbagai maksud. Menurut pandangan sarjana Marxis, ia 
adalah berkait dengan sistem ekonomi yang menggunakan feudal mode of production. Ada juga yang 
mengertikannya sebagai satu bentuk sosial masyarakat dalam sejarah. Juga ada pandangan yang 
mengertikan feudalisme dari sudut undang-undang dengan adanya perjanjian berasaskan fief. 
(Roach, 2015) Namun perbahasan ini akan memfokus pada definisi Cheah sendiri. 


Cheah mengakui bahawa istilah feudalisme itu merupakan pinjaman dari Eropah, dalam kata lain 
ia tidak asli di Tanah Melayu dan merupakan konsep yang asing. Faktor penting munculnya 
feudalisme di Eropah adalah kerana kerajaan yang berpusat dan kuat telah runtuh, ini telah 
menyebabkan kawasan-kawasan dalam kerajaan tersebut terpecah dan diketuai oleh seorang ketua 
yang mempunyai kuasa ketenteraannya sendiri (wilifariswe) untuk melindungi rakyat. Ketua ini 
dikenali dengan pelbagai nama seperti lord, duke, count, dan baron. 


Dalam usahanya untuk cuba mencipta konsep feudalisme Melayu, Cheah telah membawakan dua 
definisi. Definisi pertama merupakan definisi yang umum dimana feudalisme difahami sebagai 
bentuk politik dan sosial dimana terdapat satu kelas pemerintah hulubalang yang mempunyai 
kedudukan yang tinggi dalam masyarakat. Kelas ini diberikan hak-hak istimewa seperti kuasa 
politik, jawatan, juga harta benda. Namun definisi ini terlalu umum hingga menjadikan ia seolah 
tidak bermakna. Kerana hampir semua masyarakat mempunyai kelas hulubalang dengan hak yang 
istemewa berbanding rakyat biasa. Tidak ada raja, presiden atau diktator yang mampu memerintah 
bersendirian menurut Bueno de Mesquita, maka pastilah setiap kerajaan mempunyai bentuk 
pembesarnya. (Mesquita & Smith, 2011) Adakah ini bermaksud semua masyarakat itu bersifat 
feudal? Jika begitu, istilah ini tidak bererti kerana ia tidak dapat membezakan masyarakat feudal 
dengan sistem lain. 


Takrifan yang kedua saya kira lebih spesifik dan bermakna dimana feudalisme dimaksudkan dengan 
wujudnya perjanjian antara vassa/ dan /ord yang disahkan melalui perjanjian vassalage yang dinamakan 
charter. Dimana vassa/ memberikan kesetiaan dan khidmat ketenteraan dalam masa yang sama 
mengerjakan tanah /ord. Sebagai balasan, /ord akan memberikan vassal satu fief atau fewd dalam bentuk 
tanah, wanor, ladang dan perlindungan. Bagi saya takrifan kedua ini sahaja yang bermakna dan dapat 
digunakan untuk mengukur sama ada masyarakat Melayu ada mengamalkan sistem feudal, jika 
Cheah dapat membuktikan adanya perjanjian vassalage antara rakyat dan kelas hulubalang, kita boleh 
katakan di Tanah Melayu wujud sistem feudal yang tersendiri dan mirip kepada sistem feudal 
Eropah. 


Kebergantungan Pada Sumber Kolonial Inggeris 


Sesuatu fakta sejarah itu boleh kita katakan kuat dan dapat dipertahankan jika ia dapat dibuktikan 
oleh pelbagai sumber, dan sumber-sumber ini bersifat ;wdependent dan tersendiri. Contohnya perang 
yang berlaku antara kaum Yunani dan Parsi, jika ia dicatatkan oleh sumber Yunani dalam masa 
yang sama ada dicatatkan dalam sumber Parsi, kita boleh katakan perang ini memang terjadi dalam 
sejarah, ia adalah fakta yang kuat kerana ia disokong oleh lebih dari satu sumber yang masing- 
masing terpisah dan tersendiri. 


Meneliti aspek sumber yang digunakan Cheah, beliau sendiri mengakui bahawa pencatat awal yang 
menggunakan istilah feudal adalah Inggeris dan kebanyakan penulisan ini hanya muncul apabila 
Inggeris mula campur tangan di negeri-negeri Melayu hinggalah mereka menjajah keseluruhan 
Tanah Melayu. Kita juga akan berasa pelik dengan tulisan Cheah yang mengagungkan penulis 
kolonial, contohnya Clifford dikatakan sebagai pengarang unggul dan pemikir yang matang 
manakala Maxwell dikatakan berpandangan bijak. 


Sebelum kita membahaskan isinya, mati kita telusuri sumber-sumber yang digunakan oleh Cheah 
bagi membuktikan adanya feudalisme Melayu. Sumber yang digunakan Cheah adalah T.J. Newbold 
seorang pegawai tentera British, John Cameron pengarang akhbar Inggeris, J.F. McNair pegawai 
tentera Inggeris, William Maxwell pegawai Inggeris, Isabella Bird pengembara Inggeris, Hugh 
Clifford gabenor Inggeris, Harry Lake penulis Inggeris, Winstedt dan Wilkinson pegawai Inggeris. 
Dalam kata lain, feudalisme wujud di Tanah Melayu kerana orang-orang Inggeris yang menjadi 
sumber Cheah mengatakan ia wujud. Ini merupakan masalah terbesar dalam hujah Cheah, 
sumbernya untuk mencipta adanya feudalisme Melayu semunya sumber Inggeris dan ia tidak 
disahkan oleh sumber lain yang independent. 


Kritikan Terhadap Isi Sumber Inggeris 


Kita telah ketahui dan lihat dengan jelas bahawa semua sumber-sumber ini tidak dapat digunakan 
tanpa pengesahan dari sumber lain kerana pastilah orang-orang Inggeris ini mempunyai kedudukan 
strategik (sirategic location) seperti yang dikatakan oleh Edward Said. Mereka ingin menguasai dan 
menjajah, oleh itu masyarakat yang dijajah perlu direndahkan dan diletakkan label yang buruk. Jika 
tidak, Inggeris akan kehilangan sebab untuk datang menjajah. Mari pula kita perhalusi apa yang 
ditulis oleh Inggeris ini, dan adakah ia bersesuaian dengan takrifan kedua yang telah dikemukakan 
oleh Cheah sendiri. 


Pemerhatian orang Inggeris ke atas masyarakat Melayu pada masa itu sangat berkait rapat dengan 
keadaan zaman tersebut di Eropah. Di sini kita perlu memahami latar belakang zaman. Zaman 
tersebut merupakan zaman dimana orang Eropah mula mempercayai teori evolusi Darwin. 
Walaupun Darwin mengasaskan teorinya kepada spesis hidupan, teori ini telah dikembangkan 
kepada perubahan masyarakat seperti yang dibawa oleh Karl Marx. Bagi Marx semua masyarakat 
berevolusi dari purbakala, dan masyarakat feudal merupakan salah satu tahap evolusi masyarakat. 
Evolusi masyarakat ini disebut sebagai /be law of social evolution. Cheah dalam hal ini memetik ucapan 
Clifford yang mengatakan masyarakat Melayu telah berevolusi secara tersendiri namun proses 
evolusi ini terhenti pada tahap feudal. 


Walaubagaimanapun, ahli antropologi moden telah menolak teori evolusi sosial ini sebagai tidak 
saintifik. Lucy Mair sebagai contoh telah membahaskan hal ini, menurut beliau apa yang dipanggil 
the law of social! evolution telah terbukti salah apabila kajian lanjutan dilakukan, dan sejak awal lagi, 
metodologi yang digunakan untuk membangunkan hukum ini tidak saintifik. (Mair, 1972) 


Kita melihat pelbagai pemerhatian Inggeris yang tidak konsisten dengan definisi yang dibawakan 
Cheah. Sebagai contoh, Newbold yang mengatakan Temenggong sebagai vassa/ kepada Sultan 
Johor. Ini kontradik sekali dengan definisi feudal yang dibawakan yang mengatakan bahawa sistem 
feudal itu wujud apabila kerajaan pusat telah melemah dan hulubalang-hulubalang mempunyai 
kuasa ketenteraan yang lebih kuat dari raja. Jika Temenggong menjadi vassa/ kepada Sultan, maka 
Sultanlah yang mempunyai kuasa ketenteraan bukan hulubalang. Dan jika Sultan mempunyai kuasa 
ketenteraan, tentulah ini bermakna kerajaan pusat masih kuat dan utuh. 


Kemudian Cheah memetik pula tulisan Cameron yang mengatakan bahawa orang Melayu itu suka 
kepada keadaan yang aman dan kerajaan yang stabil. Ini sekali lagi kontradik dengan definisi yang 
dibawa, jika keadaan aman dan kerajaan stabil, apa perlu pemecahan kawasan kepada para 
hulubalang? Cheah mengakui, Cameron hanya menyebut sistem hierarki orang Melayu mirip 
sistem feudal Inggeris tetapi tidak menghuraikan sifat-sifat feudalnya. Lebih lemah adalah petikan 
tulisan McNair yang mengatakan orang Melayu itu sukar dikuasai kerana mereka mempunyai 
“kebanggaan diri yang bersifat feudal”. Adakah kerana mereka mengikut pemimpin mereka dan 
enggan mengikuti Inggeris mereka menjadi feudal? Ini sama sekali tidak masuk akal. 


Cheah memetik pemerhatian seorang pengembara wanita Inggeris yang bernama Isabella Bird. 
Bird menyatakan antara lain, Sultan tidak dapat mengawal pembesarnya, dan pembesar ini telah 


menindas kaum tani dengan mengenakan cukai, memaksa mereka bekerja, dan memaksa mereka 
menjadi askar ketika perang. Jika pemerhatian Bird ini benar, ia tetap tidak membuktikan 
kewujudan feudalisme Melayu, ia hanya membuktikan berlakunya penindasan pembesar ke atas 
rakyat. Penindasan pembesar ini tidak unik kepada pemerintahan berbentuk feudal. Bird juga tidak 
menyatakan adanya cbarter antara rakyat yang ditindas ini kepada pembesar dalam sistem vassalage. 
Juga tiada dinyatakan apa bentuk fef atau feud yang diberikan oleh pembesar kepada rakyat. Jika 
sekadar mengutip cukai, maka itu hanya sistem administrasi biasa. Majlis bandaraya juga mengukip 
cukai pintu hari ini, dan kita tidak menyatakan majlis bandaraya menindas atau bersifat feudal. 
Cheah kemudian memetik tulisan Maxwell yang menyatakan pembesar Melayu itu menindas 
dengan berkadaran dan tidak melebihi kesabaran petani. Bagaimana Maxwell mengukur perkara 
ini tidak dinyatakan, tetapi bagi Cheah pandangan Maxwell ini bijak dan menarik. 


Saya kira contoh-contoh petikan Inggeris yang lain juga begitu, seperti Clifford yang banyak 
meminjam istilah Eropah seperti fief, vassal, baron dan fealiy namun dalam makna dan konteks yang 
sangat berbeza dengan Eropah. Jika di Eropah vassalage ini merupakan hubungan antara rakyat dan 
pembesar, Clifford menyamakannya antara pembesar dan Sultan, satu perbandingan yang jauh 
berbeza dan menunjukkan bahawa di Tanah Melayu kerajaan pusat di bawah Sultan masih kukuh. 
Malah Clifford sendiri mengakui bahawa Sultan secara teorinya berkuasa penuh. Disini kita harus 
bertanya, apa gunanya sistem feudal jika Sultan berkuasa penuh? Cheah juga mengatakan sistem 
pembahagian kuasa yang membentuk desentralisasi sebagai satu ciri menarik feudal. Ini langsung 
tidak bertepatan dengan takrif beliau sendiri, jika desentralisasi adalah ciri feudal yang menarik, 
semua negara hari ini masih feudal kerana masing-masing ada bentuk desentralisasi dalam 
pentadbiran negara. Perkara yang sama diulang R.J. Wilkinson yang mengatakan kesultanan Melaka 
memberi fief kepada pembesar, ini bermaksud Sultan dan kerajaan pusat bersifat kuat bukan feudal. 


Apabila dibaca tulisan Cheah berkali-kali, kita akan lebih keliru dari mendapat fahaman yang jelas. 
Semua aspek kehidupan Melayu itu dikatakan feudal walaupun ia langsung tiada kena mengena 
dengan takrif feudal yang Cheah sendiri berikan. Perlanunan dikatakan separa feudal. Apa pula 
takrif separa feudal? Tidak diterangkan. Penentangan terhadap J.W.W. Birch yang ingin merampas 
hak cukai pembesar dikatakan feudal? Adakah cukai Inggeris sahaja tidak feudal? Dalam takrif tidak 
dinyatakan pengutipan cukai sebagai ciri feudal. Namun bagi Cheah, semua penulisan kolonial 
Inggeris yang prejudis ini memadai untuk mengatakan adanya sistem feudalisme Melayu. 


Dihujung bahagian tulisan Cheah perihal pensejarahan kolonial, Cheah bersetuju bahawa terdapat 
hanya beberapa ciri feudal sahaja di Tanah Melayu iaitu hubungan antara tuan dan anak buah. Saya 
berpendapat hal ini sama sekali tidak dapat diterima kerana ia terlalu umum dan tidak bertepatan 
langsung dengan takrifan yang dikemukakan. Tidak terdapat perjanjian vassalage antara rakyat dan 
hulubalang, malah pembesar-pembesar ini semua dikatakan memberi ketaatan kepada Sultan, 
menunjukkan tidak berlakunya perpecahan kerana kerajaan pusat masih kuat. Ini diakui sendiri 
oleh Cheah dihujung penelitiannya. Malah Cheah turut mengakui pembesar tidak memiliki ladang 
besar dan wanor, malah ekonomi penduduk tidak bergantung kepada pemilikan tanah seperti di 
Eropah. Oleh itu, dapatlah kita simpulkan dengan yakin bahawa tidak wujud apa yang disebut 
sebagai feudalisme Melayu dalam sejarah, melainkan ia hanya ciptaan dan imaginasi penjajah 
kolonial Inggeris yang cuba menciptanya bagi mengabsahkan penjajahan mereka. 


Sistem Kerah Sebagai Hujah Feudalisme Melayu 


Dalam tulisan Cheah, selain kekeliruan takrif dan juga kepincangan ciri-ciri feudalisme Melayu 
dalam catatan kolonial yang telah kita bahaskan, antara hujah penting dan diulang-ulang dalam 
tulisan Cheah adalah wujudnya sistem kerah yang menindas rakyat. Ia seolah-olah menjadi tesis 
utama penulisan kolonial dalam menunjukkan wujudnya feudalisme Melayu. Inilah yang diulang- 
ulang oleh Isabella Bird, Maxwell, dan Clifford. 


Namun sistem ini telah dikupas oleh sarjana tempatan. Azmi Arifin misalnya telah menerangkan 
bahawa sistem ini tidak boleh disamakan dengan perhambaan atau serfdow di Eropah. Ia tidak 
didasari sebarang bentuk penindasan atau kezaliman. Jika ditelusuri sumber-sumber sejarah 
tempatan, rakyat sering diajak untuk “berkerah? untuk membina masjid dan istana. Ajakan ini telah 
disambut dengan senang hati oleh masyarakat tempatan. Hal ini tidaklah pelik kerana amalan 
gotong-royong memang terdapat secara meluas dalam kampung-kampung Melayu. Malah ia sering 
diadakan dengah meriah seperti sebuah sambutan atau pesta. (Azmi Arifin, 2012) 


Oleh itu tidak adil Cheah hanya memetik sumber-sumber pensejarahan kolonial yang memaparkan 
sistem kerah sebagai sistem yang menindas dalam masa yang sama meninggalkan sumber-sumber 
tempatan. Sekurang-kurangnya kedua-duanya perlulah dipaparkan agar gambaran yang lebih 
seimbang dapat dilihat. 


Masalah Sumber Dalam Pensejarahan Prapenjajahan 


Kita telah bincangkan bahawa masalah terbesar dalam penulisan Cheah perihal pembangunan 
konsep feudalisme Melayu adalah kebergantungan yang terlalu besar kepada sumber kolonial 
Inggeris. Namun persoalannya, adakah kita mampu memahami bentuk kerajaan Melayu sebelum 
penjajahan tanpa merujuk kepada sumber-sumber Inggeris? 


Sebenarnya terdapat kajian perihal bentuk kerajaan dan pemerintahan di Tanah Melayu sebelum 
zaman kolonial yang menggunakan sumber-sumber selain dari catatan Inggeris. Contohnya tulisan 
Anthony Milner. Beliau merasakan sumber-sumber kolonial Inggeris tidak memberi gambaran 
yang benar, bahkan ia sering melihat keadaan tempatan dalam kacamata Eropah. Oleh itu Milner 
telah menulis sejarah kerajaan Melayu sebelum penjajahan Inggeris menggunakan sumber-sumber 
tulisan dari hikayat. Antara hikayat yang digunakan termasuklah Hikayat Deli, Hikayat Iskandar, dan 
Hikayat Pahang. 


Malah Milner mengkritik penulisan sejarah oleh pihak kolonial seperti Gullick yang baginya 
memesongkan realiti politik sebenar orang Melayu. Menurut Milner lagi, pengalaman politik orang 
Melayu tidak dapat diberikan kategori yang betul jika ia dinilai dari perspektif Eropah. (Milner, 
2016) Hal ini menurut pandangan saya telah cukup untuk membuktikan bahawa penulisan Cheah 
yang hanya bergantung pada pandangan kolonial tidak memadai dalam membuktikan wujudnya 
feudalisme Melayu jika dilihat dari kekuatan sumber. 


Perbincangan Feudalisme 


Di hujung penelitian Cheah, beliau telah membawakan perbincangan-perbincangan kontemporari 
dari golongan sarjana dan penulis sekitar tajuk ini. Namun semua yang dibawakan oleh Cheah 
adalah tulisan-tulisan berbentuk petikan dan bukan kajian yang mendalam yang dapat 
membuktikan kewujudan feudalisme Melayu. Setakat ini, jika kita tinjau pensejarahan kolonial yang 
dibawa Cheah, kebanyakannya tidak menepati takrif asal feudalisme, yang ada hanya ciri-ciri umum 
yang dikaitkan. Namun bagi Cheah ciri-ciri umum ini sukar dinafikan bahawa ia punya persamaan 
dengan feudalisme Eropah, baginya ia perlu diterima dan diiktiraf. 


Dalam perbincangan, Cheah memetik penulisan Kassim Ahmad yang mengatakan penentangan 
Hang Jebat terhadap Sultan Mansur sebagai melawan susunan feudal. Pertama, ini langsung tidak 
bertepatan dengan takrif. Kedua, melawan sultan patutnya disebut sebagai anti-monatki, pro- 
kebebasan, atau perjuangan kiri dan anarki. Mengapa perlu disebut sebagai melawan susunan 
feudal? 


Kassim juga menyebut wujudnya ketaatan mutlak pada Sultan, jika ini berlaku, bukankah ia 
bertentangan dengan takrif yang mengatakan wujudnya kelas hulubalang yang lebih berkuasa dari 
Sultan? Huraian Kassim terhadap konsep feudal seperti sultan yang disembah, kesetiaan tidak 
berbelah bahagi, bantuan pegawai kepada Sultan untuk menjaga kampung, ini semua bukanlah 


dsfinisi feudal tetapi bentuk pemerintahan monarki. Maka lebih tepat bagi Kassim untuk 
menggunakan istilah monarki berbanding feudal, kerana yang berkuasa adalah Sultan bukan kelas 
hulubalang. 


Kemudian Cheah membawa tulisan Syed Hussein Alatas yang membawa konsep psikologi feudal. 
Kita perlu bertanya satu soalan yang penting. Bagaimana psikologi feudal itu boleh wujud tanpa 
adanya asas sejarah? Dari mana ia datang? Amat pelik jika ketaatan dikatakan feudal seperti yang 
dikatakan oleh Chandra Muzaffar, murid kepada Syed Hussein, ini merupakan satu konsep yang 
sangat terkeliru. Adakah jika kita taat kepada ibubapa, kita juga menjadi feudal? 


Syed Hussein dalam usahanya untuk mewujudkan konsep feudalisme Melayu mengatakan 
wujudnya sistem ekonomi wanor. (Syed Hussein Alatas, 1968) Namun menurut Cheah sendiri, 
pembesar Melayu tidak memiliki ladang besar atau wamnor. Disini kita dihidangkan dengan 
kontradiksi. Syed Hussein Alatas seorang ahli sosiologi mengatakan wujud sistem wanor, manakala 
Cheah seorang ahli sejarah mengatakan pembesar Melayu tidak memiliki wanor. Syed Hussein cuba 
menyamakan sistem wanor dengan kawasan kampung, namun dua perkara ini sangat berbeza sekali. 
Syed Hussein menurut pandangan saya menggunakan pandangan yang terlalu umum untuk 
mendakwa adanya feudalisme Melayu. Keumuman ini terlalu longgar sehingga 1a tidak bermakna. 
Mungkin itulah sebabnya ia hanya disebut sebagai psikologi Feudal, sesuatu pemikiran yang abstrak 
sahaja, kerana tiada bukti sejarah yang objektif bagi mengabsahkan kewujudannya. 


Walaupun feudalisme dalam sejarah itu tidak wujud. Melainkan sifat-sifat yang terlalu umum dan 
hal-hal abstrak seberti psikologi feudal yang telah kita bahaskan. Naratif bahawa orang Melayu itu 
bersifat feudal terus menjadi tema penulisan hingga ke hari ini. Malah ada penulis yang 
menggambarkan masyarakat Melayu hari ini bersifat neo-feudal dan pertisipan neo-feudal. (Mohd 
Mahadee Ismail, 2018) Sekali lagi kita harus bertanya, bagaimana sesuatu masyarakat boleh menjadi 
neo-feudal tanpa adanya feudalisme dalam sejarahnya? Penulisan-penulisan seperti ini pada hemat 
saya merupakan penulisan yang tidak kritis dalam menilai sumber. Ia sekadar menjadi penyambung 
lidah kolonial dalam memburukkan masyarakat peribumi. 


Penutup 


Sebagai kesimpulannya, dapatlah kita katakan tidak wujud apa yang dikatakan sebagai feudalisme 
Melayu dalam sejarah. Apa yang ada hanyalah ciri-ciri umum sahaja, ciri-ciri umum ini tidak berjaya 
mewujudkan sebuah sistem feudalisme yang sama seperti di Eropah. Apa yang disebut sebagai 
feudalisme Melayu itu timbul apabila orang Eropah terutamanya Inggeris mengaitkan ciri-ciri 
umum ini dengan keadaan feudal mereka dahulu. Jika Inggeris tidak datang, dan kaitan ini tidak 
ditulis, maka ia sama sekali tidak akan wujud. 


Seperti yang dikatakan oleh Ibnu Khaldun, kita perlulah memahami dengan terperinci struktur 
politik yang ada pada zaman tertentu. Dari sudut ini, kerajaan Melayu dahulu kebanyakannya 
bersifat monarki bukan feudal, mereka tidak berpecah kepada daerah yang akhirnya mewujudkan 
satu kelas hulubalang. Dan tidak ada perjanjian ketenteraan antara rakyat di Tanah Melayu dengan 
para pembesar dan hulubalang dalam bentuk vassalage. Cheah menulis bahawa feudalime itu adalah 
konsep yang dipinjam dari Eropah, oleh itu ia perlu dihormati dan digunakan dengan takrifnya 
yang tulen. Dan jika kita setia pada takrifan yang tulen, maka kita akan dapati feudalisme Melayu 
itu langsung tidak wujud. 


Ada empat ciri utama dalam takrifan feudalisme Eropah, iaitu militarisme, hubungan timbal balas 
vassalage, fief, dan pembahagian kuasa antara hulubalang dan pembesar. (Azmi Arifin, 2006) Jika 
konsep feudalisme Melayu itu ingin digagaskan, maka ia hendaklah memenuhi kesemua ciri-ciri ini. 
Barulah boleh kita katakan ia wujud secara tulen. Jika ia hanya menggunakan ciri-ciri umum sahaja, 
bersifat abstrak secara psikologi sahaja, maka ini bukanlah hujah yang kukuh untuk mengatakan ia 
wujud secara benar dalam sejarah kerajaan di Tanah Melayu. Apatah lagi jika sumber-sumbernya 


sangat diragui, seperti Inggeris yang mempunyai kepentingan strategik sebagai penjajah. Inggeris 
sebagai penjajah mempunyai pemikiran Eurosentrik yang sering memaparkan masyarakat peribumi 
sebagai asiatik, despotik, dan feudal. (Siti Mahani binti Majid, 2016) Pemilihan sumber kolonial 
Inggeris sahaja, tanpa ada sumber lain yang bersifat bebas dan tersendiri, menjadikan hujah 
kewujudan feudalisme Melayu itu sangat-sangat lemah dari sudut sejarah. 

